
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,       

ŞTIINŢĂ, TINERET ŞI SPORT 

Bucureşti, 12 septembrie 2007
Nr.29/210
RAPORT

asupra propunerii legislative pentru completarea Legii educaţiei fizice şi sportului nr.69/2000
(Plx 414/28 mai 2007)

1. În conformitate cu prevederile art.95 din Regulamentul Camerei Deputaţilor, republicat, cu adresa nr.   Pl.x. 414/ 28 mai 2007, Comisia pentru învăţământ, ştiinţă, tineret şi sport a fost sesizată, spre dezbatere şi avizare, în fond, cu propunerea legislativă pentru completarea Legii educaţiei fizice şi sportului nr.69/2000 (Plx 414/28 mai 2007).

La întocmirea raportului, Comisia a avut în vedere avizul Comisiei juridice, de disciplină şi imunităţi, avizul Consiliului Legislativ şi Punctul de vedere al Guvernului.

Propunerea legislativă are ca obiect completarea art. 64 din Legea educaţiei fizice şi sportului nr. 69/2000, prin lărgirea categoriei de sportivi care ar avea dreptul la rentă viageră. În acest sens se propune ca renta viageră în cuantum de 50% din valoarea indemnizaţiei corespunzătoare potrivit legii, să se extindă şi pentru sportivii de performanţă care au cucerit cu echipele lor o cupă europeană inter-cluburi la jocuri sportive.


2. În raport de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi 21 deputaţi, din totalul de 25 membri ai Comisiei. La dezbaterea proiectului de lege au participat ca invitaţi, în conformitate cu prevederile art. 54 şi 55 din Regulamentul Camerei Deputaţilor, republicat: doamna Gabriela Pasztor - secretar de stat, Ministerul Educaţiei, Cercetării şi Tineretului; dl. Octavian Belu – preşedintele Agenţiei Naţionale pentru Sport şi dna Camelia Diaconescu – consilier, Ministerul Economiei şi Finanţelor.

4. Potrivit prevederilor art. 75 alin. (1) şi (3) din Constituţia României, republicată, şi ale art. 92  alin. (9) pct.1 din Regulamentul Camerei Deputaţilor, republicat,  Camera Deputaţilor este Cameră decizională. 


5. În urma dezbaterii, în şedinţa din 11 septembrie 2007, Comisia, cu unanimitatea celor prezenţi, a hotărât  să propună Plenului respingerea  propunerii legislative, din urmăroarele motive:

- propunerea implică fonduri financiare de care actualul buget nu avea cum să ţină cont;


- numărul celor care s-ar bucura de rentă viageră ar creşte foarte mult, aceasta având implicaţii atât materiale, cât şi asupra spiritului de competiţie;


- jocurile sportive inter-cluburi, nivelul european al acestora sunt de mai mică importanţă ca cele mondiale sau olimpice, încât semnificaţia rentei viagere este afectată;

- de renta viageră oferită de statul român ar trebui să beneficieze cetăţenii români care au adus glorie ţării, ori în cadrul echipelor de club a apărut un număr (numărul lor este în creştere) important de cetăţeni străini din UE şi din afara acesteia.
PREŞEDINTE,











SECRETAR, 

